ORDE do 19 de setembro de 2007 pola que se convocan axudas para a realización de proxectos de investigación en biomedicina e ciencias da saúde nos centros do sistema sanitario público galego.
CONSELLERÍA DE SANIDADE — III. OUTRAS DISPOSICIÓNS — 28/09/2007

A investigación sanitaria está incluída no ámbito da Lei 7/2003, do 9 de decembro, de ordenación sanitaria de Galicia, considerándose unha actividade inseparable das estritamente asistenciais, necesaria para o axeitado funcionamento do sistema sanitario que, entre os principios enumerados no artigo 6 da mesma lei, inclúe a promoción da investigación básica e clínica no ámbito das ciencias da saúde.
O capítulo II (artigo 154) do título X da Lei 7/2003, determina tamén que as actividades de investigación se fomentarán no Sistema Sanitario de Galicia como elemento fundamental para o seu progreso. No mesmo capítulo II (artigo 155), e co obxecto de acadar unha maior eficiencia na asignación e emprego dos recursos públicos para programas de investigación, requírese a participación e axeitada coordinación da Consellería de Sanidade na determinación das políticas e o establecemento de prioridades de investigación no eido da saúde.
Entre os principios xerais do Servizo Galego de Saúde figura tamén o estímulo da docencia e investigación en ciencias da saúde no ámbito dos centros, servizos e establecementos sanitarios asistenciais da rede galega de atención sanitaria de utilización pública. Por outra banda, entre as súas actuacións figura tamén o desenvolvemento de programas de formación e investigación.
A Consellería de Sanidade, considerando a transcendencia da actividade investigadora realizada no sector sanitario público, e na liña do recollido tanto polo Plan Nacional de I+D+I coma polo Plan Galego de Investigación, Desenvolvemento e Innovación Tecnolóxica (en adiante PGIDIT 2006-2010), considerá necesario habilitar recursos para fomentar e incentivar a investigación sanitaria que se realiza nos centros que integran o sistema sanitario público de Galicia, como elemento necesario para o impulso da mellora cualitativa da atención que se presta á saúde da cidadanía, e como activo indiscutible para a excelencia do propio sistema.
Por tal motivo, a Consellería de Sanidade, a través da Dirección Xeral de Aseguramento e Planificación Sanitaria, proponse fomentar a investigación sanitaria, e facilitar a dedicación dos profesionais a esta actividade, poñendo os recursos financeiros necesarios para levar adiante proxectos de investigación que sexan coherentes coa política sanitaria actual, innovadores, e que resposten a criterios de calidade contrastados.
Na súa virtude, no uso das facultades que me confiren os artigos 36.4 e 38 da Lei 1/1983, do 22 de febreiro, reguladora da Xunta e da súa Presidencia (modificada por Lei 11/1988, do 20 de outubro),
DISPOÑO:
Artigo 1º.-Obxecto.
Esta orde ten por obxecto a convocatoria e determinación dos requisitos necesarios para a concesión de axudas, en réxime de publicidade, obxectividade e concorrencia, para a realización de proxectos de investigación nos centros do sistema sanitario público de Galicia.
Artigo 2º.-Requisitos xerais.
1. Poderán acollerse ás axudas a que se refire esta orde os grupos de investigación que pertenzan aos centros do sistema sanitario público de Galicia.
2. Os integrantes dos grupos de investigación deberán ter formalizada a súa vinculación funcionarial, estatutaria ou contractual co centro solicitante, polo menos no intervalo de tempo comprendido entre o momento da presentación da solicitude e o remate do proxecto de investigación de que se trate.
Non obstante, poderán formar parte do grupo de investigación profesionais que teñan formalizada a súa vinculación funcionarial, estatutaria ou contractual con outras institucións públicas ou privadas, sempre que estes profesionais non participen como investigador principal e non supoñan máis do 50% do grupo de investigación.
3. Só se poderá participar como investigador nun proxecto nesta convocatoria.
4. Os proxectos seleccionados comezarán no ano 2007, e a súa duración poderá ser de ata tres anos, sempre tendo en conta as dispoñibilidades orzamentarias nos sucesivos exercicios.
5. As axudas concedidas serán compatibles con outras axudas ou subvencións públicas destinadas á mesma finalidade. Esta compatibilidade estará condicionada a que o importe das devanditas axudas, illada ou conxuntamente, non supere o custo do proxecto de investigación.
6. Os proxectos de investigación respectarán os principios fundamentais establecidos na Declaración de Helsinki, no Convenio do Consello de Europa sobre dereitos humanos e biomedicina, na Declaración Universal da UNESCO sobre xenoma humano e dereitos humanos, así como os requisitos establecidos na lexislación vixente en materia de investigación biomédica, protección de datos de carácter persoal e bioética.
7. Os proxectos de investigación seguirán as directrices marcadas no Plan sectorial de biomedicina e ciencias da saúde, do Plan Galego de I+D+I e do Programa Nacional de Biomedicina (Plan Nacional de I+D+I).
8. Os traballos publicados como consecuencia dos proxectos financiados farán constar unha referencia explícita á axuda recibida, mencionando o código e organismo financiador. Os autores destes traballos remitirán unha copia dos mesmos á Subdirección Xeral de Docencia e Investigación Sanitaria da Dirección Xeral de Aseguramento e Planificación Sanitaria.
Artigo 3º.-Solicitudes e documentación.
1. O modelo oficial de solicitude será o que consta como anexo desta convocatoria, que se presentará debidamente cuberto e coa sinatura do/a investigador/a principal (IP) e do/a xerente do centro solicitante.
2. Xunto coa solicitude achegaranse os seguintes documentos:
a) Memoria científica do proxecto
b) Memoria económica.
c) Curriculum vitae dos integrantes do grupo de investigación.
d) Declaración doutras axudas solicitadas ou concedidas por calquera administración pública para o mesmo proxecto.
e) Declaración responsable de non estar incurso en causa de prohibición para a obtención de subvencións, das recollidas no artigo 13 da Lei 38/2003, do 17 de novembro, xeral de subvencións.
f) Os centros que xestionen as súas actividades de investigación a través de fundacións declaradas de interese galego de conformidade coa Lei 12/2006, ademais da documentación citada anteriormente, presentarán:
-Escrito asinado polo/a xerente do centro autorizando o libramento dos fondos procedentes das axudas concedidas a estas entidades.
-Escrito do/a representante da fundación asumindo a xestión da axuda que lle poida corresponder, se é o caso.
g) Para os proxectos que impliquen investigación en humanos (incluídos os proxectos observacionais que requiran recollida de información da historia clínica individual) ou utilización de mostras biolóxicas de orixe humana exixirase o preceptivo informe do Comité Ético de Investigación Clínica de Galicia, ou ben xustificante de telo solicitado antes da data final de presentación de solicitudes. Neste ultimo caso, o/a investigador/a principal deberá xuntar á solicitude o compromiso expreso de achegar o citado informe antes de que se resolva a convocatoria.
3. Para os efectos da presentación de documentación, en relación ao curriculum vitae a que fai referencia o número 2.c, poderanse empregar os modelos do Instituto de Saúde Carlos III (Ministerio de Sanidade e Consumo).
Tanto os anexos coma os modelos dos documentos que é preciso entregar coa solicitude estarán dispoñibles na páxina web: www.sergas.es/idisaude
Artigo 4º.-Forma e prazo de presentación de solicitudes.
1. As solicitudes, xunto coa documentación indicada no artigo precedente, poderanse presentar no rexistro da Consellería de Sanidade, ou ben por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Sen prexuízo do anterior, e só para os efectos de axilizar o procesamento das solicitudes presentadas en soporte papel, a documentación exixida no artigo 3 remitirase tamén ao seguinte enderezo de correo electrónico: oficina.idi.saude@sergas.es
2. O prazo para a presentación de solicitudes será dun mes, contado a partir do día seguinte ao da publicación desta orde no Diario Oficial de Galicia.
3. Se a documentación presentada resultase incompleta ou non cumprise os requisitos determinados nesta orde, requirirase o solicitante para que no prazo de 10 días complete ou emende as deficiencias observadas, coa advertencia de que, de non facelo no prazo indicado, teráselle por desistido da súa solicitude e procederase ao seu arquivo, de conformidade co previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, procedéndose na forma prevista no artigo 42.1º da mesma lei.
Artigo 5º.-Competencias.
1. A tramitación das solicitudes corresponderá á Dirección Xeral de Aseguramento e Planificación Sanitaria da Consellería de Sanidade, que organizará os traballos de avaliación e selección, e solventará as incidencias que se poidan producir en relación coa tramitación administrativa.
2. A conselleira de Sanidade será o órgano competente para resolver sobre o outorgamento ou denegación das axudas convocadas, así como para ordenar a súa restitución en caso de incumprimento do beneficiario, sen prexuízo de delegación noutros órganos da Consellería de Sanidade.
Artigo 6º.-Orzamento.
1. O orzamento previsto para este exercicio ascende a un total de catrocentos cincuenta e dous mil catrocentos oitenta e nove euros (452.489 ), que se imputarán ás seguintes aplicacións dos orzamentos xerais da Comunidade Autónoma de Galicia para o ano 2007:
-Trescentos cincuenta e un mil seiscentos oitenta e nove euros (351.689 ) con cargo á aplicación 1303.411A.780.1.
-Cen mil oitocentos euros (100.800 ) con cargo á aplicación 5001.412A.780.1.
2. O importe máximo para cada axuda será de trinta mil euros (30.000 ) por proxecto e ano, ao que se engadirá o 21% adicional para o centro solicitante a que se refire o artigo 7.2 da presente orde.
3. O financiamento das sucesivas anualidades estará condicionado á existencia de crédito axeitado e suficiente nos orzamentos xerais da Comunidade Autónoma de Galicia dos seguintes exercicios.
Artigo 7º.-Conceptos subvencionables.
1. O importe das axudas concedidas poderase dedicar aos seguintes conceptos:
a) Contratación de persoal para colaborar nas actividades de investigación do proxecto. Esta contratación efectuarase atendendo aos principios de publicidade, concorrencia, obxectividade e non-discriminación. O seu obxecto determinará con claridade as funcións que se van realizar, e a súa vinculación directa co proxecto de investigación para o que se contrata, facendo coincidir o remate do proxecto e o dos contratos subscritos, sen que en ningún caso a duración destes poida exceder dos tres anos.
A subscrición do contrato non implicará relación contractual ou de servizo entre a persoa contratada para o grupo de investigación e a Consellería de Sanidade ou o Servizo Galego de Saúde.
b) Adquisición de bens ou servizos, entre os que se poderán incluír:
-Material inventariable e bibliográfico. O adquirido con cargo á axuda concedida pasará a formar parte do material inventariable do centro no que se execute o proxecto, no que permanecerá unha vez rematado este.
-Material funxible.
-Outros gastos, sempre que estean debidamente especificados e xustificados, e garden relación directa co proxecto desenvolvido ou resulten necesarios para este.
c) Axudas de custo por desprazamento, debidamente xustificadas en relación co proxecto.
2. O centro ao que pertence o/a investigador/a principal do grupo de investigación que leve a cabo cada un dos proxectos seleccionados e financiados nesta convocatoria percibirá unha cantidade adicional equivalente ao 21% do importe da axuda concedida en cada caso, coa finalidade de potenciar a actividade investigadora no seu ámbito.
Artigo 8º.-Áreas prioritarias.
Para os efectos da avaliación e selección dos proxectos, terase en conta que estes versen sobre áreas prioritarias de investigación, considerándose como tales as seguintes:
-As determinadas no Plan de saúde de Galicia 2006-2010.
-As determinadas no Plan integral de atención á saúde da muller en Galicia.
-As determinadas no programa sectorial de biomedicina e ciencias da saúde do PGIDIT 2006-2010
-Accións investigadoras que sexan de especial interese para a poboación ou para o Sistema Sanitario de Galicia, e resulten debidamente xustificadas.
Artigo 9º.-Órganos de avaliación e selección.
1. A avaliación e selección das solicitudes debidamente presentadas ou emendadas en prazo realizarase, respectivamente, por avaliadores externos e por unha comisión de selección.
2. Os avaliadores externos serán profesionais con traxectoria investigadora de recoñecido prestixio que desenvolven o seu traballo fóra da Comunidade Autónoma de Galicia, designadas por resolución da conselleira de Sanidade, por proposta da Dirección Xeral de Aseguramento e Planificación Sanitaria.
3. A comisión de selección estará integrada por un/unha presidente/a, un/unha secretario/a (con voz pero sen voto), dous vogais que deberán ser profesionais da Consellería de Sanidade, e dous vogais en representación de institucións sanitarias relacionadas coa investigación. Os membros da comisión serán designados por resolución da conselleira de Sanidade, por proposta da Dirección Xeral de Aseguramento e Planificación Sanitaria.
Artigo 10º.-Procedemento.
O procedemento desenvolverase en dúas fases:
1. Na primeira fase terá lugar a avaliación científica dos proxectos presentados. Cada un dos proxectos será sempre examinado por dous avaliadores externos, de xeito independente, baixo o principio de estrita confidencialidade, emitindo cada un o correspondente informe.
a) A puntuación máxima nesta primeira fase será de 70 puntos, que se asignarán de acordo cos seguintes criterios:
-Calidade científico-técnica do proxecto: deseño, metodoloxía e plan de traballo.
-Relevancia científica e sanitaria, contribucións agardadas á saúde, novidade e relevancia dos obxectivos.
-Viabilidade da proposta: perfil do investigador principal, composición do grupo de investigación, contribucións realizadas previamente na área de investigación que aborda o proxecto, rigor e adecuación do plan de traballo e actividades propostas aos obxectivos formulados.
-Aspectos éticos da proposta.
-Equilibrio entre o orzamento presentado e os obxectivos previstos.
b) Os avaliadores poderán formular observacións e realizar os axustes que crean convenientes sobre calquera dos elementos integrantes do proxecto, sempre orientados a garantir a excelencia cientifica, a factibilidade e o respecto aos principios éticos aplicables.
c) A puntuación obterase calculando a media entre a puntuación outorgada por cada un dos avaliadores. No caso de que entre as puntuacións outorgadas a un mesmo proxecto polos avaliadores exista unha diferenza superior aos 20 puntos, solicitarase a valoración do proxecto por un terceiro avaliador, que establecerá a puntuación medio aplicable ao proxecto.
2. Na segunda fase, a comisión de selección examinará os proxectos, e seleccionará aqueles que acadasen un mínimo de 50 puntos logo da aplicación dos criterios determinados no número 1 deste artigo.
A continuación, a comisión avaliará os proxectos, aos que poderá asignarlles un máximo de 30 puntos mediante a aplicación dos seguintes criterios:
-Adecuación dos proxectos ás prioridades establecidas.
-Aplicabilidade e interese da proposta.
-Resultados obtidos en proxectos de investigación anteriores.
-Plan de divulgación e difusión dos resultados previstos.
-Presentación do proxecto por grupos de investigación emerxentes.
-Proxectos presentados por grupos de investigación de atención primaria ou de enfermaría.
-Proxectos que aborden temas específicos sobre xénero e saúde.
-Incorporación da perspectiva de xénero no proxecto.
-Equilibrio de xénero na composición dos grupos de investigación.
3. Rematada a segunda fase, a comisión de selección sumará a puntuación obtida por cada proxecto na primeira e segunda fase e formulará a correspondente proposta de adxudicación, unha vez ordenadas as solicitudes segundo a puntuación total obtida, de maior a menor.
Artigo 11º.-Resolución e notificación.
1. Elaborada a proposta pola comisión de selección, esta elevaralla á conselleira de Sanidade, que resolverá sobre a adxudicación/denegación das axudas aos solicitantes que resulten seleccionados por orde de puntuación entre os que tivesen superasen a segunda fase.
2. O prazo para ditar e notificar a resolución será de 6 meses, contados a partir da data de apertura do prazo de presentación de solicitudes.
3. A resolución publicarase no Diario Oficial de Galicia, e notificaráselle ao centro solicitante e ao investigador principal de cada un dos proxectos seleccionados.
4. Transcorrido o prazo indicado sen que recaese resolución expresa, os interesados poderán entender desestimadas as súas solicitudes, para os efectos de interpoñer os recursos procedentes.
Artigo 12º.-Recursos.
As resolucións -expresas ou presuntas- de concesión/denegación das axudas a que se refire a presente orde poñen fin á vía administrativa e poderán ser obxecto de recurso potestativo de reposición, de conformidade co previsto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común; ou ben, ser obxecto de recurso na vía contencioso-administrativa, de conformidade co previsto na lexislación reguladora desta orde xurisdicional.
Artigo 13º.-Aceptación da axuda concedida.
1. Co obxecto de optimizar os recursos orzamentarios destinados a estas axudas, o/a investigador/a principal (IP) do proxecto e o/a xerente do centro manifestarán expresamente a aceptación da axuda concedida, mediante escrito dirixido á Dirección Xeral de Aseguramento e Planificación Sanitaria, dentro dos dez días hábiles seguintes á data de notificación da resolución de concesión da axuda.
2. No caso de non facelo no prazo indicado, entenderase que rexeitan a axuda concedida. Neste caso, a axuda rexeitada pasaría a outro proxecto que non a tivese concedida, de conformidade coa orde de puntuación determinada na proposta da comisión de selección.
Artigo 14º.-Xustificación dos fondos percibidos.
1. Antes do 30 de outubro de cada un dos anos para os que foi aprobado o proxecto de investigación, o xestor dos fondos remitiralle á Dirección Xeral de Aseguramento e Planificación Sanitaria da Consellería de Sanidade a seguinte documentación relativa ao traballo desenvolvido:
-Memoria científica.
-Memoria económica.
-Certificación do gasto relativo aos distintos conceptos subvencionables.
-Declaración complementaria, asinada polo/a investigador/a principal, do conxunto das axudas públicas aprobadas, pendentes ou concedidas no exercicio corrente para o proxecto de investigación.
Para os efectos determinados neste punto, terá a consideración de xestor dos fondos o xerente ou representante legal das entidades a que se refire o artigo 3.2º f) desta orde.
A non-remisión en prazo da citada documentación, ou a súa inadecuada formalización, pode determinar a denegación da continuidade do financiamento do proxecto nas seguintes anualidades establecidas na súa concesión.
2. Dentro dos dous meses seguintes ao remate do proxecto de investigación, o/a investigador/a principal presentará un informe final, no que se recolla a descrición dos logros e a consecución dos obxectivos preestablecidos.
3. A non-presentación das xustificacións anuais e/ou da memoria final pode determinar a non-concesión de axudas en futuras convocatorias.
4. Calquera modificación sobre o proxecto aprobado inicialmente notificarase coa debida antelación e xustificarase debidamente ante a Dirección Xeral de Aseguramento e Planificación Sanitaria da Consellería de Sanidade, á que lle corresponderá autorizala ou rexeitala.
Artigo 15º.-Prazo e forma de pagamento.
1. O pagamento efectuarase contra presentación da documentación e no prazo ao que se refire o parágrafo 1 do artigo anterior.
2. O libramento dos fondos asignados farase a prol da fundación de investigación do centro ao que pertenza o/a investigador/a principal, sendo aquela a que xestionará os fondos dedicados a esta finalidade.
Artigo 16º.-Control.
Os beneficiarios das axudas concedidas ao abeiro desta orde quedarán obrigados a facilitar toda a información que lles sexa requerida pola Dirección Xeral de Aseguramento e Planificación Sanitaria, a Intervención Xeral da Comunidade Autónoma de Galicia ou o Consello de Contas, no exercicio das funcións de fiscalización e control que teñan encomendadas.
Artigo 17º.-Reintegro das axudas.
1. O incumprimento dos compromisos e obrigas adquiridos de conformidade co proxecto presentado e con esta orde dará lugar por parte da conselleira de Sanidade á revogación da axuda concedida e ao reintegro das cantidades percibidas, sen prexuízo das responsabilidades que resulten exixibles.
2.- A revogación e o reintegro da axuda poderán ser totais ou parciais. No caso de acordarse o reintegro da axuda, o perceptor quedará obrigado a aboar os xuros de mora ocasionados desde o pagamento ata a data na que se acorde a procedencia do reintegro, nos supostos recollidos no artigo 78 do Decreto lexislativo 1/1999, do 7 de outubro, polo que se aprobou o texto refundido da Lei de réxime financeiro e orzamentario de Galicia, e tendo en conta a normativa sobre subvencións aplicable na Comunidade Autónoma de Galicia.
Disposición adicional
No non previsto nesta orde será de aplicación supletoria a normativa autonómica en materia de subvencións vixente no momento do seu outorgamento.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de setembro de 2007.
María José Rubio Vidal
Conselleira de Sanidade
Ver referencia pdf "18900D006P012.PDF"